Inforatge fa balanç de 2024: any extremadament càlid i molt sec
03 de febrer de 2025

• L'any passat es va registrar una màxima a l'Eliana de 37,0 graus el 20 de juliol.

Inforatge acaba de fer públic un balanç meteorològic de l'Eliana corresponent a l'any 2024. En ell es desprén que ha sigut un any extremadament càlid i molt sec, on l'escassetat de les precipitacions i les altes temperatures han sigut la nota dominant durant diversos períodes.

Quant a la calor, el rècord anual es va produir el 20 de juliol quan els termòmetres van aconseguir els 37,0 graus en el municipi. La mitjana de les temperatures al llarg de l'any va ascendir en 1,3 graus sobre la d'anys anteriors, registrant-se 75 nits amb mínimes tropicals, per damunt dels 20 graus, i 35 dies amb màximes de més de 32 graus. La mínima més baixa es va registrar el 13 de gener amb 2,4 graus.

Quant a la pluja, a l'Eliana es van arreplegar al llarg de 2024 un total de 284 litres per metre quadrat, un 37% menys de la mitjana en períodes anteriors. El 50% d'aquesta pluja es va registrar en els mesos de juny i octubre, sent aquest últim el mes amb més pluja en acumular-se un total de 102 litres per metre quadrat. El fatídic dia 29 d'octubre va ser el més plujós de l'any amb 43 litres per metre quadrat. El mes de maig es van registrar tan sols 2 litres per metre quadrat a l'Eliana.

El vent també va ser protagonista, especialment el mateix 29 d'octubre amb ratxes de 71 km/hora.

Inforatge és una empresa valenciana que ofereix informació meteorològica professional per a ajuntaments, organismes i empreses, seguint l'evolució del temps cadascun dels 365 dies a l'any per a previndre i avisar en temps real i directament de qualsevol situació que puga afectar la localitat, duent a terme un projecte de servei públic orientat a ajuntaments i ciutadania en general.

En cadascun dels ajuntaments que disposa d'aquest servei, l'Eliana entre ells, s'instal·la una estació meteorològica professional que transmet totes les dades registrades de manera ininterrompuda i en intervals de tan sols 1 minut. Totes les estacions municipals adherides al projecte conformen una important base de dades de consulta en temps real.